
Ettepanek:

NÕUKOGU RAKENDUSOTSUS,

mille kohaselt lubatakse Poolal kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168

SELETUSKIRI

1. Ettepaneku taust

Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
 (edaspidi „käibemaksudirektiiv”) artiklile 395 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest, et lihtsustada käibemaksu kogumise menetlust või hoida ära teatavat maksudest kõrvalehoidumist või maksustamise vältimist.

Komisjoni peasekretariaadis 16. novembril 2009. aastal registreeritud kirjaga on Poola Vabariik taotlenud luba kehtestada meede, millega tehakse erand käibemaksudirektiivi artikli 26 lõike 1 punktist a ja artiklist 168.

Käibemaksudirektiivi artikli 395 lõike 2 kohaselt teatas komisjon Poola Vabariigi taotlusest teistele liikmesriikidele 14. detsembri 2009. aasta kirjaga. Komisjon teatas 17. detsembri 2009. aasta kirjas Poola Vabariigile, et tal on olemas kogu vajalik teave taotluse läbivaatamiseks allpool sätestatud viisil.

Poola Vabariigis on valdav osa ettevõtetest (üle 95 %) mikro-ettevõtted ja paljud neist on pereettevõtted. Seetõttu kasutatakse selliste ettevõtete ostetud või liisitud autosid tihtipeale nii äri- kui ka eraotstarbel, samal ajal kui suuremad äriühingud maksavad töötajatele tihtipeale palka mitterahalise hüvitisena, näiteks annavad neile ametiauto, mida kasutatakse samuti nii äri- kui ka eraotstarbel. Lühidalt, enamikku ettevõtete omandis olevaid autosid kasutatakse nii äri- kui ka eraotstarbel. Praegu peaks ettevõte arvestama väljundkäibemaksu, kui sõidukit kasutatakse isiklikuks tarbeks käibemaksudirektiivi artikli 26 lõike 1 punkti a kohaselt.

Kuna teatavad sõidukid sobivad tänu oma konstruktsioonile nii äri- kui ka eraotstarbeliseks kasutamiseks, väidavad Poola ametiasutused, et raske on täpselt kindlaks teha, millises ulatuses maksukohustuslane kasutab selliseid sõidukeid eraotstarbel. See on probleem mitte ainult maksukohustuslaste, vaid ka maksuhaldurite jaoks, sest viimased peavad erakasutuse ulatust kontrollima. 

Kõnealuse probleemi lahendamiseks ja käibemaksusüsteemi lihtsustamiseks soovib Poola Vabariik saada erandi, mis võimaldab teatavate sõidukite erakasutuse maksustamisest loobuda ja ka piirata selliste sõidukite esmakordsel ostmisel või rentimisel maha arvatavat sisendkäibemaksu 60 %ni. See protsendimäär on Poola ametiasutuste hinnangul proportsionaalne keskmise ajaga, mille jooksul sellist tüüpi sõidukeid kasutatakse äriotstarbel. 

Maksimaalne mahaarvatav summa oleks 6 000 Poola zlotti. See summa kehtestati standardauto maksumuse (55 000 Poola zlotti) alusel ning selle eesmärk on hoida ära maksu liigne mahaarvamine luksusautodelt, mida suurema tõenäosusega kasutatakse eraotstarbel. 

Kõnealuse meetmega on hõlmatud sõidukid, mille suurim kandevõime on üle 500 kg ja suurim täismass 3,5 tonni. Erandiks on sõidukid, mis on selgelt ette nähtud üksnes äriotstarbeliseks kasutamiseks, eelkõige edasimüümiseks või rentimiseks ostetavad sõidukid, kaubaveoks ettenähtud sõidukid, eriotstarbelised sõidukid (nt puksiirautod, laadurid ja matuseautod) ning vähemalt 10 reisija (sh juht) veoks ettenähtud sõidukid. Sellise eristamise eesmärk on piirata meetme kohaldamist üksnes nende sõidukitega, mida saab kasutada nii äri- kui ka eraotstarbel.

2. Konsulteerimine huvitatud isikutega ja mõju hindamine

Konsulteerida ega välisekspertide arvamusi kasutada ei olnud vaja.

3. Ettepaneku õiguslik külg

Otsusega lubatakse Poolal kehtestada erimeede, millega tehakse erand käibemaksudirektiivi artiklist 26 ja artiklist 168 seoses teatavate sõidukite ostmisel, omandamisel, impordil, rentimisel või liisimisel maha arvatava käibemaksuga.

Käesolev otsus põhineb käibemaksudirektiivi artiklil 395.

Käesolev otsus käsitleb liikmesriigile tema enda taotlusel antud luba ja sellega ei määrata mingeid kohustusi.

Arvestades meetme ranget ajalist piirangut ja reguleerimisala, on erimeede taotletava eesmärgiga vastavuses.

Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu otsus on ainus sobiv õigusakt, sest selle saab adresseerida üksikule liikmesriigile.

4. Mõju eelarvele

Ettepanek ei mõjuta negatiivselt liidu eelarvet.

5. Täiendav teave

Ettepanek sisaldab aegumisklauslit.

Ettepanek:

NÕUKOGU RAKENDUSOTSUS,

mille kohaselt lubatakse Poolal kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ja artiklist 168

EUROOPA LIIDU NÕUKOGU,

võttes arvesse Euroopa Liidu toimimise lepingut, 

võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
 eriti selle artikli 395 lõiget 1,

võttes arvesse Euroopa Komisjoni ettepanekut

ning arvestades järgmist:

(1) Komisjoni peasekretariaadis 16. novembril 2009. aastal registreeritud kirjaga on Poola Vabariik taotlenud luba kehtestada erimeede, millega tehakse erand direktiivi 2006/112/EÜ sätetest, milles käsitletakse sisendkäibemaksu mahaarvamise õigust.

(2) Komisjon teavitas teisi liikmesriike Poola taotlusest 14. detsembri 2009. aasta kirjaga. Komisjon teatas 17. detsembri 2009. aasta kirjaga Poolale, et tal on taotluse hindamiseks kogu vajalik teave.

(3) Mõned sõidukid sobivad tänu oma konstruktsioonile nii era- kui ka äriotstarbeliseks kasutamiseks. Kui maksukohustuslane kavatseb kasutada eraotstarbel sõidukit, millelt ta on ostmise ajal sisendkäibemaksu täielikult või osaliselt maha arvanud, peab ta sellise kasutamise puhul praegu arvestama väljundkäibemaksu. Samas on maksukohustuslasel raske erakasutuse ulatust täpselt kindlaks teha ja maksuhalduril on seda raske kontrollida.

(4) Käibemaksu kogumise lihtsustamiseks soovib Poola seepärast saada erandi, mis võimaldab piirata teatavate nii äri- kui ka eraotstarbel kasutatavate sõidukite ostmisel, omandmaisel, impordil, rentimisel või liisimisel maha arvatavat sisendkäibemaksu 60 %ni. Maksukohustuslastel ei oleks enam kohustust arvestada sõidukite erakasutuselt väljundkäibemaksu.

(5) Erimeedet tuleks kohaldada üksnes selliste sõidukite suhtes, mille suurim kandevõime on üle 500 kg ja suurim täismass 3,5 tonni, ning mahaarvatav käibemaks ei tohiks ületada 6 000 Poola zlotti. Suurim mahaarvatav käibemaksusumma kehtestatakse selleks, et hoida ära maksu liigne mahaarvamine luksusautode ostmisel või rentimisel, sest neid kasutatakse suurema tõenäosusega eraotstarbel. Erand ei tohiks hõlmata teatavate ülesannete täitmisel kasutatavaid sõidukeid, nt puksiirautod, matuseautod ja laadurid, ning edasimüümiseks või rentimiseks ostetavaid sõidukeid.

(6) Luba tuleks anda üksnes piiratud ajaks ja selle kehtivus peaks lõppema 31. detsembril 2013. Selle aja jooksul saadud kogemustele tuginedes on võimalik hinnata, kas erand on endiselt õigustatud.

(7) Erandil ei ole negatiivset mõju käibemaksust tulenevatele liidu omavahenditele,

ON VASTU VÕTNUD KÄESOLEVA OTSUSE: 

Artikkel 1

Erandina direktiivi 2006/112/EÜ artiklist 168 lubatakse Poolal piirata sõidukite ostmisel, omandamisel, impordil, rentimisel või liisimisel maha arvatavat käibemaksu 60 %ni ja 6 000 Poola zlotini.

Piirang kehtib üksnes selliste sõidukite suhtes, mille suurim kandevõime on üle 500 kg ja suurim täismass 3,5 tonni.

Artikkel 2

Artiklit 1 ei kohaldata järgmiste sõidukikategooriate suhtes:

(1) edasimüümiseks, rentimiseks või liisimiseks ostetavad sõidukid;

(2) kaubaveoks ettenähtud sõidukid;

(3) konkreetse ülesande täitmiseks ettenähtud sõidukid; 

(4) vähemalt 10 inimese (sh juht) veoks ettenähtud sõidukid.

Artikkel 3

Erandina direktiivi 2006/112/EÜ artikli 26 lõike 1 punktist a lubatakse Poolal mitte käsitada tasu eest teenuste osutamisena käesoleva otsuse artiklis 1 osutatud piiranguga hõlmatud sõiduki kasutamist maksukohustuslase või tema töötajate isiklikuks tarbeks või üldiselt muul kui ettevõtluse eesmärgil. 

Artikkel 4

Käesolev otsus kehtib 31. detsembrini 2013.

Artikkel 5

Käesolev otsus on adresseeritud Poola Vabariigile.

Brüssel,


Nõukogu nimel


eesistuja

